作者:李山甫
標題:柳十首
內容:灞岸江頭臘雪消，東風偷軟入纖條。春來不忍登樓望，萬架金絲著地嬌。受盡風霜得到春，一條條是逐年新。尋常送別無餘事，爭忍攀將過與人。長恨陽和也世情，把香和豔與紅英。家家只是栽桃李，獨自無根到處生。只為遮樓又拂橋，被人摧折好枝條。假饒張緒如今在，須把風流暗裡銷。弱帶低垂可自由，傍他門戶倚他樓。金風不解相抬舉，露壓煙欺直到秋。終日堂前學畫眉，幾人曾道勝花枝。試看三月春殘後，門外青陰是阿誰。也曾飛絮謝家庭，從此風流別有名。不是向人無用處，一枝愁殺別離情。從來只是愛花人，楊柳何曾佔得春。多向客亭門外立，與他迎送往來塵。強扶柔態酒難醒，殢著春風別有情。公子王孫且相伴，與君俱得幾時榮。無賴秋風鬥覺寒，萬條煙草一時幹。遊人若要春訊息，直向江頭臘後看。